**ޔައުމިއްޔާ**

**ސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމިޓީގެ 4 ވަނަ ބައްދަލުވުން.**

**(30.03.2010)**

ރިޔާސަތުން ވާހަކަދެއްކެވުން:

`. ސަރުކާރު ޖަވާބުދާރީ ކުރުމުގެ ކޮމިޓީގެ މިއަދުގެ ބައްދަލުވުން އަޅުގަނޑު މި ހިސާބުން ފަށާނަން. މި ހިސާބުން އަޅުގަނޑުމެންގެ ކޯރަމް ހަމަވެއްޖެ. އާދެ، ހާޒިރުވެވަޑައިގެން ތިއްބެވީ 4 ބޭފުޅުން. ދެން މިއަދު ތިބޭފުޅުންނަށް އެރުވުނު ލިޔުންތައް ބެލުމަށް އަޅުގަނޑު ކުޑަ ފުރުޞަތެއް އަރުވާނަން މިވަގުތު. (ވަގުތުކޮޅަކަށްފަހު) ޖަލްސާ އޮތީ ފެށިފައި އިނގޭތޯ ކޮމިޓީގެ. އާދެ، ދެން މިއަދު އަނެއްހެން އަދިވެސް އިތުރަށް ވިދާޅުވަން ބޭފުޅުން ބޭނުންފުޅިއްޔާ އަދިވެސް ހަމަ އެގޮތަށް ކުރިއަށް ގެންދަން އަޅުގަނޑު ގަސްދުކުރަނީ. (ވަގުތުކޮޅަކަށްފަހު) މިހާރު ދެން އަޅުގަނޑުމެން މި ޖަލްސާގެ އޮން ރެކޯޑް ބައި ފެށިގެން މިދަނީ. މާރިޔާ ދެންމެ އެ އިޝާރާތް ކުރެއްވީ ކުރީދުވަހު ހުށަހެޅުއްވި ހުށަހެޅުމަކަށް. އަޅުގަނޑުމެން މިތިބި މަރުޙަލާ އަކީ ކޮމިޓީގެ ގަވާއިދު ކަނޑައެޅުމުގެ މަރުޙަލާ ޕްރޮސީޖަރ. ދެން މިކަމަށް ގަވާއިދުގައި އިނދޭ މުއްދަތެއް ވެސް އެހެންނޫންތޯ. އެއް މަސްދުވަސް، 30 ދުވަސް މި އިންނަނީ. ދެ ޚިޔާލެއް މިހާތަނަށް ފާޅުކުރެވިފައި އިނީ. އެއް ޚިޔާލަކީ އަޅުގަނޑުމެންގެ ތެރެއިން ސަބް ކޮމިޓީ އެއް ނަގައިގެން ކުރިއަށް ގެންދިއުމަށް ބައެއް ބޭފުޅުން ޚިޔާލުފާޅުކުރައްވާފައި އިނީ. އިދާރީ ބޭފުޅުންނަށް ދަންނަވައިގެން އެބޭފުޅުންގެ އެހީގައި ޑްރާފްޓެއް އަދި އެއީ ކޮންމެ ގޮތަކުން ނަމަވެސް. މިދެންނެވީ އެބޭފުޅުން އަދި ބޭރުން ލީގަލް ހެލްޕެއް ނުވަތަ ކޮންމެވެސް ހެލްޕެއް ހަޔަރ ކުރައްވައިގެން ނަމަވެސް ޑްރާފްޓެއް ހަދައިގެން ގެންނެވީމަ އަޅުގަނޑުމެން އެ ޑްރާފްޓް އިޞްލާޙު ކޮށްގެން އަޅުގަނޑުމެން ގަވާއިދެއް ހަދާނީއޭ. ދެން މި ދެގޮތުން ކުރެ ކޮންމެވެސް އެއްގޮތަކަށް ނިންމާލެއްވީމަ އަޅުގަނޑުމެންނަށް ކުރިއަށް ދެވޭނެ މަގެއް މިއަދު ފެންނާނެ ކަންނޭނގެ. އަޅުގަނޑުމެން މަސައްކަތް ކުރާނީ ކޮންމެވެސް އެއްގޮތަކަށް ނިންމާލެވޭތޯ. ދެން އަޅުގަނޑު ހިތަށްއަރަނީ އަޅުގަނޑުމެން އިދާރީ ބޭފުޅުންނަށް މިކަން ހަވާލުކުރާއިރު އެއީ ތިބޭފުޅުންނަށް ފެނިވަޑައިގެންފިއްޔާ އެއީ ގޯސް ޚިޔާލެއް ނޫނޭ. އެހެންނަމަވެސް، އެބޭފުޅުންނަށް މީގައި އަޅުގަނޑުމެންނަށް ކޮންމެވެސް ކަހަލަ މިންގަނޑުތަކެއް އިންތަކެއް ދޭންވާނެއޭ. މިވެނި ކަންތައްތައް މީގައި ހިމެނެންވާނެއޭ މިކަހަލަ ގޮތަކަށް. މިހާރު ހަމައެކަނި ނޫނިއްޔާ އެބޭފުޅުންނަށް ޑިސްކްރީޝަނަށް ދޫކޮށްލައްވައިފިމަށް ވެއްޖެއްޔާ އެ ވެސް މައްސަލަ އެއް ނޫން. މިހާރު އެކަހަލަ ގޮތަކަށް ޚިޔާލުފުޅުތަކެއް ހުރިއްޔާ އެ އިންތަކެއް ޖަހާލީމަ އެބޭފުޅުންނަށް ފަސޭހަފުޅުވާނެހެން ހީވާތީ.

ކުޅުދުއްފުށީ ދެކުނު ދާއިރާގެ މެންބަރު މުޙައްމަދު ނަޝީދު ވާހަކަދެއްކެވުން:

އާދެ، ޝުކުރިއްޔާ އިނގޭތޯ. ތި ދެ ޚިޔާލުގެ ތެރެއިން އަޅުގަނޑު ތާއީދު ކުރަނީ ކޮމިޓީން ބޭރުން ގަވާއިދެއް އެކުލަވައިލެވިގެން އައިސް ސަބް ކޮމިޓީއަކުން ބަލާފައި މި ކޮމިޓީ އަށް ހުށަހަޅާ ގޮތަށް ހެދުން. ވަކި މުއްދަތެއް ދީފައި އެކަން ކުރެވޭނެ. ދެން ކުރާނީ ކޮން ބައެއްތޯ ބަލާއިރު، މަޖިލީހުގެ ގަވާއިދުގެ 112 ވަނަ މާއްދާގައި ވަރަށް ސާފުކޮށް އެބަ ބުނޭ، ކޮންމެ ކޮމިޓީއެއްގައި ވެސް އިދާރީ މަސައްކަތްތަކާއި ފަންނީ މަސައްކަތް ކުރުމަށްޓަކައި ގިނަވެގެން ތިން މުވައްޒަފުން މަޖިލީހުގެ އިދާރާ އިން ހަމަޖައްސައި ދޭން ވާނެ އެވެ. އަދި ކުރަން ހުރި މަސައްކަތްތަކާއި ގުޅޭގޮތުން ކޮންމެ ކޮމިޓީއަކަށް ވެސް ވަގުތީ ގޮތުން އިތުރު 5 މުވައްޒަފުން ހަމަޖެއްސުމުގެ ފުރުޞަތު އެ ކޮމިޓީ އަށް ލިބިގެން ވެއެވެ. އެހެންވީމާ، އަޅުގަނޑުގެ ވާހަކަ އަކީ މިހާރު އަޅުގަނޑުމެން ސެންކްޝަން ކުރަންވީއޭ މިވެނި ޕްރޮޖެކްޓެއް ހިންގުމަށްޓަކައި ޓެމްޕަރަރީ މީހުން އެންގޭޖް ކުރަން މި ކޮމިޓީ އަށް ފެންނަކަމަށް މިހާ މީހުން. އެމީހުންނަށް ދޭ މަސްޢޫލިއްޔަތަކީ ގަވާއިދު ހަދައިގެން ގެނެސްދިނުން. ހަފްތާ އެއް ނޫނީ 14 ދުވަސް ތެރޭގައި. ދެން އެމީހުންނަށް ދޭންޖެހޭ އުޖޫރަ އަކީ މީގައި މި ބުނާގޮތަށް މަޖިލީހުގެ ބަޖެޓްގެ ތެރެއިން ދެވޭނެ އެއްޗެއް. މަޖިލީހުން އެކަމަށް ޚަރަދެއް ކުރަން ވެއްޖެއްޔާ ރައްޔިތުންގެ މަޖިލީހަށް ރިޒޮލިއުޝަނެއް މި ކޮމިޓީން ފޮނުވައިގެން އެ މަޖިލީހުގެ ބަޖެޓަށް އެ ފައިސާ އިތުރު ކުރެވޭނެ. އެހެންވީމާ، އެގޮތަށް ހަމަ ވަރަށް ރަނގަޅު ނިޒާމެއް އޮއްވައި ކޮންމެހެން މަޖިލީހުގެ ކޮމިޓީ ތެރޭގައި އަޅުގަނޑުމެންގެ ގަވާއިދެއް ހެދޭތޯ އުޅޭކަށް ނުޖެހޭހެން އަޅުގަނޑަށް ހީވަނީ.

މަޑުއްވަރީ ދާއިރާގެ މެންބަރު ވިސާމް ޢަލީ ވާހަކަދެއްކެވުން:

އަޅުގަނޑު ވެސް ހަމަ ތާއީދު ކުރެވެނީ މި ކޮމެޓީން ބޭރުން ކޮންމެވެސް ވަރެއްގެ އެއްޗެއް އެކުލަވާލައިގެން ގެންނަން. އެހެންނޫނިއްޔާ އަޅުގަނޑަށް ހީވަނީ ހަމަ މާރިޔާ ވެސް އެ ވިދާޅުވިހެން ނަޝީދު ވެސް އެ ވިދާޅުވިހެން މުޅި އަޅުގަނޑުމެން މި ކޮމެޓީ ތެރޭގައި މިހެން ހަމަ ކޮންމެ ދުވަހަކު ވާހަކަ ދައްކާލަ ދައްކާލަ ތިބެންހެން ޖެހޭނީ. ދެން އަޅުގަނޑަށް ހީވަނީ މިހާރު އަޅުގަނޑުމެން މި ގަވާއިދު އެކުލެވެމުން ދާއިރު ވެސް ކޮމެޓީގެ މި މަސައްކަތްތައް ގެންދާނެ ގޮތާއި ބެހޭ ގޮތުން ވާހަކަ ދައްކާލާ އެކަހަލަ ކަންކަމަށް އެއްބަސްވެވިދާނެ ކަންނޭނގެ. އެހެންނޫނީ މި ދައުރު އެއްކޮށް އަޅުގަނޑަށް ހީވަނީ ނިމޭނީ ގަވާއިދު ހެދުމުގަހެން.

ރިޔާސަތުން ވާހަކަދެއްކެވުން:

މީގެ ކޮންމެސް ވަރެއްގެ އޮޅުމެއް އެބައުޅޭ ކަންނޭނގެ. އަޅުގަނޑުމެން ހަމަ މި މަސައްކަތް ކުރާ ވާހަކަ ކަންނޭނގެ އެ ދެއްކީ. މިސާލަކަށް އިދާރީ ބޭފުޅުންނާއި ހަވާލު ކުރާނީތޯ ނޫންތޯ. ނޫނިއްޔާ ކުޑަ ކޮމެޓީ އެއް ނަގާނީތޯ އެ. (ވަގުތުކޮޅަކަށްފަހު) ދެން މިއަދު އަޅުގަނޑުމެންނަށް އެބަ ގޮތެއް ނިންމޭ ކަންނޭނގެ. އެއީ މިހާރު ނަޝީދު ހުށަހަޅުއްވާފައި މި އޮތީ ހަމަ ގާތްގަނޑަކަށް މާރިޔާގެ ހުށަހެޅުމަށް ކުޑަކުޑަ ބައެއް އިތުރު ކޮށްލާފައި. އެއީ އަނެއް އިދާރީ ބޭފުޅުން ޕްރޮފެޝަނަލް ހެލްޕު ހޯއްދަވައިގެން ނަމަވެސް ތި ހަވާލާދެއްވި މާއްދާތަކުން ޑްރާފްޓެއް ހަދާގެން ގެނައިމާ ކުޑަ ކޮމެޓީން ބަލާފައި އަޅުގަނޑުމެން ގެނެސް އޭތި އެޕްރޫވް ކުރާ ގޮތަށް. ރަނގަޅަށް ނޫންތޯ މި ކިޔުނީ. މިއަށް ތަފާތު ޚިޔާލެއް ނޫޅޭ ކަންނޭނގެ. އަޅުގަނޑު މިދެންނެވީ އެހެންވީމަ އެކަން އަޅުގަނޑުމެން ނިމުނީ ކަމަށް ބަލާނީ. ދެން އަޅުގަނޑު މިދެންނެވީ ތިޔަބޭފުޅުން މީ އިދާރީ ބޭފުޅުންނާ ދެއްވާނެ އިންސްޓްރަކްޝަނެއް ވަކި އިންތަކެއް މިންތަކެއް މިވެނި އެވެނި ކަންތަކަށް ސަމާލުކަން ދެއްވައްޗޭ، އެގޮތަށް ނެތް ކަމަށް ވެއްޖިއްޔާ އަޅުގަނޑުމެންނަށް މިއަދު ބައްދަލުވުން ނިންމާ ވެސް ލެވިދާނެ އަސްލުގައި. މާރިޔާ

މައްޗަންގޮޅި އުތުރު ދާއިރާގެ މެންބަރު މާރިޔާ އަޙްމަދު ދީދީ ވާހަކަދެއްކެވުން:

އާދެ، އަޅުގަނޑުމެން ދަންނަވާލީން އެދުވަހު ވެސް އެ ޖެނެރަލް އެޕްލިކޭޝަންގެ އެހެން ކޮމެޓީތައް ވެސް އެ ކޮމަންކޮށް ހުންނަ އެއްޗެހި އޭގެ ތެރެއަށް ލައްވާށޭ. އެއީ ހަމަ އެއްތަނާ އަނެއްތަނާ ތަފާތު ކުރަންޖެހޭ ކަންތައްތަކެއް ނޫން. ދެން ހަމަ ހައުސް ރޫލްސް މިތާ ބަލާލާއިރު ވެސް އެބަ ފެނޭ ވަންވީކުގެ ނޯޓިސް ދިނުމާއި ދެން އެކަހަލަ ކިތަންމެ އެއްޗިއްސެއް ހުއްޓާ ދެން އާދައިގެ ގޮތެއްގައި އަޅުގަނޑުމެންނަށް އެ ކުރަންޖެހޭނެ ބާވަތުގެ ކަމަކީ އެގެންނަ ބައެއް ކަންތައްތަކާއި ލިޔުންތަކާއި ރިޓިން ސްޓޭޓްމަންޓްސް އަދި މީގައި އެބައޮތް ރިޓިންގ ސްޓޭޓްމަންޓް ވެސް ގިނަ ފަހަރަށް 24 ގަޑިއިރުގެ ކުރިން ސަބްމިޓް ކޮށްދެއްވާށޭ އެކަހަލަ އެއްޗެހި. އެހެންވީމަ، އޭރަށް އަޅުގަނޑުމެންނަށް އެބޭފުޅުން ގެނެސްގެން އެހެން ސުވާލުތަކެއް ކުރުމުގެ ބަދަލަށް ރިޓިންގ ސްޓޭޓްމަންޓްސްތަކެއް ފޮނުއްވައިފި ކަމަށް ވަންޏާ ވެސް އަޅުގަނޑުމެންނަށް އެ އެއްޗެހިތައް ސްޓަޑީކޮށްފަ ވެސް ގޮތްގޮތް ނިންމޭނެ. ދެން އާދައިގެ ގޮތެއްގައި ކަމެއްގަ ޑިސިޝަން ނަގަންޏާ އެ އަޅުގަނޑުމެން އެއް މީޓިންގައި އެޖެންޑާކުރާ ކަމެއް ދެން އެ ސަރކިޔުލޭޓް ކޮށްފައި އަނެއް މީޓިންގގައި އަޅުގަނޑުމެން ޑިސިޝަނެއް ނަގާ ގޮތަށް ވެސް ހަމަ ނިންމިދާނެ. ދެން އެބޭފުޅުން ގެނެސްގެން ކުރިމަތީގައި ބަހައްޓަވައިގެން ސުވާލު ކުރާކަށް، އެކަމަކު އެހުރިހާ އެއްޗެއް ހުންނަން ޖެހޭނީ ހަމަ ލިޔެވިފައި ގަވާއިދުގައި. ދެން އެއީ ކަންނޭނގެ ޕްރޮސީޖަރަލް އެއްޗެހިތަކެއް މިވަނީ މިހެން ސުވާލެއް ކުރެވިއްޖެއްޔާ މިހެންނޭ މީހުންނަށް ފުރުޞަތު ދޭނީ. އެކަހަލަ ގޮތަކަށް ހަމަ ވަރަށް ޑީޓޭލްކޮށް ގެންދިޔާއިމާ ކަމުދާނެ ކަމަށް އަޅުގަނޑަށް ފެންނަނީ.

ކުޅުދުއްފުށި ދެކުނު ދާއިރާގެ މެންބަރު މުޙައްމަދު ނަޝީދު ވާހަކަދެއްކެވުން:

އާދެ، މި ކޮމެޓީ އަކީ ޙަޤީޤަތުގައި މުޅި މަޖިލީހުގައި ވެސް އޮތް އެންމެ ސެންސިޓިވް އެއް ކޮމެޓީ އަށް ވާނެ. މީ ޙަޤީޤަތުގައި ވޮޗް ޑޯގަކީ މުޅި މަޖިލީހުގެ ފެންވަރުގައި ނަގާފަ ދެން ކޮމެޓީތަކަށް ބަލާއިރުގައި ޢާއްމުކޮށް ކިޔާ ގޮތުގައި ވެއްޖިއްޔާ. މިއީ ހަމަ ޔޫ.އެސްގައި ވެސް މިއޮންނަ އެކައުންޓަބަލިޓީ ކޮމެޓީ ދެއްތޯ. އޭގެ ވޮޗް ޑޯގް މި އުޅެނީ. އެހެންވީމަ، އަޅުގަނޑުގެ ވާހަކަ އަކީ މި ކޮމެޓީގެ މަސައްކަތްތައް އަދި މިވަގުތުން މިވަގުތަށް ކުރިއަށް ނުގެންދެވުނު ކަމަށް ވިޔަސް ތަފްސީލު ގަވާއިދުތަކެއް ހެދި ހުރިހާ އެސްޕެކްޓްތަކެއް ތަފްސީލުކޮށް ލިޔެވިފައި އަޅުގަނޑުމެންނަށް އެއްބަސްވެވިފައި އޮތް ގަވާއިދެއްގެ ދަށުން ނޫނީ އަޅުގަނޑުމެން މި ކުރަން އުޅޭ މަސައްކަތް އޮމާންކަމާއި އެކު ކުރިއަށް ގެންދަން ވަރަށް ދަތިވާނޭ. މި ކޮމެޓީ އަކީ ސަރުކާރުން ޖަވާބުދާރީ ކުރުވުމުގެ އެންމެ އިއްސަފުގައި މަސައްކަތް ކުރާނެ ކޮމެޓީ ކަމުގައި ވާތީ ވަގުތު ނަގައިގެން ނަމަވެސް އަޅުގަނޑުމެން ހުރިހާ ގަވާއިދުތަކެއް ހެދެން ވާނޭ. ހާޒިރު ކުރެވޭނެ ގޮތާއި، ނޯޓިސް ދެވޭނެ ގޮތާއި، މީހުން ހާޒިރު ކުރެވޭނެ ގޮތާއި، މީހުންނާއި ސުވާލު ކުރެވޭނެ ގޮތާއި، ސުވާލު ކުރުމުގައި މީ އަނެއް ފުރުޞަތު ދެވޭނެ ގޮތާއި މި ހުރިހާ ކަންތައްތަކަކީ ވަރަށް ޑީޓެއިލްކޮށް ހުންނަން ޖެހޭނެ ކަންތައްތައް. އެހެންނޫނިއްޔާ އަޅުގަނޑުމެންނަށް މިހާތަނަށް ދިމާވެފައި ހުރި މައްސަލަތަކަށް ބަލާއިރުގައި މިގޮތަށް އަލަށް ލިބޭ ބާރުތަކެއްގައި ސަރުކާރުގެ ކަމާބެހޭ އިދާރާތައް ގެނެސްގެން ކަންތައްތައް ކުރަން އުޅޭއިރުގައި އަޅުގަނޑުމެން ވަރަށް ބޮޑަށް ފަހަތަށް ދާނެހެން އަޅުގަނޑަށް ހީވަނީ. އަޅުގަނޑު ވެސް ހަމަ ޙަޤީޤަތުގައި ވެސް ބޭނުމެއް ނުވޭ އަޅުގަނޑުމެންގެ ކޮމިޓީން މީހަކު ސަރުކާރުގެ އިދާރާއަކުން ގެނެސް މިތާނގައި ސުވާލުކުރަން ފެށީމަ ދެން އަޅުގަނޑުމެންގެ ކޮމިޓީގެ މެންބަރުންގެ މެދުގައި ޚިޔާލު ތަފާތުވާކަށް. އޭނަ ގެނެވިދާނެތޯ؟ އޭނަ އާއި އެ ސުވާލު ކުރެވިދާނެތޯ؟ ކިޔާފައި އަޅުގަނޑުމެން އަޅުގަނޑުމެންނަށް މައްސަލަ ޖެހިގެން އުޅޭކަށް ނުޖެހޭނޭ މީހަކު އިންޓަވިޔު ކުރަން ގެނެސް އިންދާ. އެހެންވެފައި އެބަހުރި. އެހެންވީމަ، އަޅުގަނޑުގެ ވާހަކަ އަކީ އަޅުގަނޑުމެން ވަގުތު ނަގައިގެން ވެސް އަޅުގަނޑުމެން ވަރަށް އޮމާންކޮށް އަޅުގަނޑުމެންގެ ގަވާއިދު ނިންމާފައި ހުރިހާ ކަމަކަށް ތަފްސީލުކޮށް ބަލާލެވޭ ގަވާއިދެއް އޮވެގެން ނޫނީ މަސައްކަތް ފަށާކަށް އަޅުގަނޑަކަށް ހަމަ ނުފެނެއޭ. އިހަށް އިސްކަން ދޭންވީ އެކަމަށޭ. ޝުކުރިއްޔާ.

ރިޔާސަތުން ވާހަކަދެއްކެވުން:

އިތުރު ބޭފުޅެއް ވާހަކަފުޅު ދައްކަވަން ނުވަތަ ޚިޔާލެއް ފާޅުކުރަން އުޅުއްވާތަނެއް ނުފެނޭ. އަޅުގަނޑަށް ހީވަނީ ނަޝީދު ދެންމެ އެދެއްކެވި ވާހަކަފުޅު އެ ނޯޓުގައި އަޅުގަނޑުމެންނަށް އެހެން ނިންމިދާނެހެން. އަޅުގަނޑުގެ ވެސް ކަންބޮޑުވުމަކީ އެއީ މީ ފަށަން މިއުޅެނީ އަލަށް. ދެން އަނެއްކާ ސެންސިޓިވް ވާނެ މަސައްކަތެއް ކަން އަޅުގަނޑަށް އިހުސާސް ކުރެވޭ. ދެން އެކަމަށް ކުރިމަތިލުމެއް ނޫން އިޝޫ އަކީ. އެވިދާޅުވި ގޮތަށް އަޅުގަނޑުމެން އޭޒް އަ ކޮމެޓީ އެއް ގޮތަށް އެ މަސައްކަތް ކުރެވޭ ގޮތަށް މި ދިޔުން ކޮމެޓީ ތެރެއިން. މިހާރު މިސާލަކަށް މީ ބެލިދާނެ މައްސަލައެއްތޯ؟ ކިހިނެއްތޯ މިސާލަކަށް މަސައްކަތެއް އަޅުގަނޑުމެންގެ ކަމެއް މީ އުފަން ވަނީ؟ ކޮމެޓީއެއްގެ މަސައްކަތެއް އުފަންވަނީ ކިހިނެއްތޯ؟ ވަންނަނީ ކިހިނެއްތޯ؟ ދެން އެހެން ކޮމެޓީތަކަށް އޯވާރ ލެޕްވާ ޙާލަތްތަކުގައި މީ ކިހިނެއްތޯ ހަދަނީ؟ އެހެން ކޮމެޓީތަކުން މަޢުލޫމާތު އެއްކުރަން ކިހިނެއްތޯ ހަދަނީ؟ މިއީ މިގޮތަށް މި އިޝޫތަކަށް ރަނގަޅަށް އެޑްރެސް ކުރެވޭ ގޮތަކަށް އަޅުގަނޑުމެން ވޭތޯ ބަލާނީ. އެހެންވީމާ، އިދާރީ ބޭފުޅުން އަޅުގަނޑުމެން ދެން ކޮމެޓީ އެއް ބާއްވާނީ އަދި ދުވަސްތަކެއް ކަނޑައެޅިފައި ހުއްޓަސް ވެސް އިދާރީ ބޭފުޅުން ޑްރާފްޓެއް ތައްޔާރު ކުރީމަ ގިނަވެގެން 10 ދުވަސް އަޅުގަނޑުމެން މި އަރުވަނީ އެބޭފުޅުނަށް ބޭރުގެ އެހީ ހޯއްދަވައިގެން ނަމަވެސް އިނީޝިއަލް ޑްރާފްޓެއް ހަދަން. އެ ތައްޔާރު ކުރުމަށްފަހު އަޅުގަނޑުމެން މި ކޮމެޓީ އަށް ގެނެސްފައި ދެން ސަބް ކޮމެޓީ އެއް ނަގަން ފެނިއްޖިއްޔާ އަޅުގަނޑުމެން މިތާ ތެރެއިން ސަބް ކޮމެޓީ އެއް ނަގާފައި އެ ފައިނަލްކޮށްފައި ދެން މަސައްކަތް ކުރިއަށް ގެންދާ ކަހަލަ ގޮތަކަށް. އެގޮތް ކިހިނެއްތޯ؟ އަޅުގަނޑު ފުރަތަމަ ވިސާމަށް.

މަޑުއްވަރi ދާއިރާގެ މެންބަރު ވިސާމް ޢަލީ ވާހަކަދެއްކެވުން:

ޝުކުރިއްޔާ. މީ އަޅުގަނޑު ވެސް ހަމަ ނަޝީދު އެދެއްކެވި ވާހަކަފުޅަށް ތާއީދު ކުރަން. އެއީ އަޅުގަނޑުމެން ޕްރޮސެސްތައް ފަށަންވާނީ އަޅުގަނޑުމެންގެ މި ގަވާއިދުތައް ކަނޑައެޅި ލިޔެ ނިމިގެން. ދެން ހަމަ އެއާއެއްކޮށް އަޅުގަނޑު ހަމަ ކުރިން ދަންނަވާލި ވާހަކަ ކަންނޭނގެ ދެންމެ މުޤައްރިރު އެ ވިދާޅުވީ. މީ އަޅުގަނޑުމެން މި ގަވާއިދު ހަދާ ނިމޭއިރު އަޅުގަނޑަކަށް ހިޔެއްނުވޭ މި އިޝޫ އުފަންވާ ގޮތާއި މިކަހަލަ އެއްޗެހީގެ ތަފްސީލުތައް ގަވާއިދަށް އަންނާނެހެންނެއް. ގަވާއިދުގައި މިހުންނަނީ އެޑްމިނިސްޓްރޭޓިވް ރޫލްސް ކަހަލަ އެއްޗެހިތަކެއް. އެހެންނޫނިއްޔާމުން އަޅުގަނޑުމެން އެއެއްޗެހި މީގެ ތެރެއަށް ނޫނިއްޔާ އިޝޫ އުފަންވާ ގޮތާއި އެއްޗެހި މީގެ ތެރެއަށް ލާން ބޭނުމިއްޔާ އަޅުގަނޑަށް ހީވަނީ އެވާހަކަތައް އަޅުގަނޑުމެންގެ ތެރޭގައި އެބަ ދެކެވެން ޖެހޭ ކަންނޭނގެ. އަޅުގަނޑަކަށް ހިޔެއް ނުވޭ އެކަންކަން މީ އިދާރީމޭޒުން އެބޭފުޅުންނަށް އަމިއްލަފުޅަށް އެ އެއްޗެހި ލިޔުއްވޭނެހެންނެއް. އެއީ މި ކޮމެޓީގެ މަސައްކަތް ގެންދާނެ ގޮތުގެ ބޭސިސް ދެއްތޯ އެއީ؟ އަޅުގަނޑުމެން ކޮން އިޝޫ ތަކެއްތޯ ނަގާނީ؟ އެއީ ކިހިނެއްވީމަތޯ އިޝޫ އެއް މި ކޮމެޓީގެ ސަމާލުކަމަށް އަންނާނީ؟ މީހަކު ސިޓީ އެއް ފޮނުވީމަތޯ؟ ނޫނިއްޔާމުން އަޅުގަނޑުމެން އަމިއްލަ އަށް ކަމެއް ނެގީމަތޯ؟ އެހެންވީމަ، އެކަހަލަ ކަންތައްތަކާއި ދޭތެރޭގައި އަޅުގަނޑު ހިތަށް އެރީ އަޅުގަނޑުމެން އެބަ ވިސްނާލަން ޖެހޭ. އަޅުގަނޑުމެންގެ ރިޔަލް ޕްރޮސެސަށް ނުފެށި. މިސާލަކަށް އިންވެސްޓިގޭޝަނަކަށް ނޫނީ ހިޔަރިންގަކަށް އަޅުގަނޑުމެން ނުފެއްޓި ކަމުގައި ވިޔަސް އަޅުގަނޑުމެން މި މަސައްކަތް ގެންދާނެ އޯވަރ ރޯލު ގޮތް އަޅުގަނޑުމެން އެބަ ޑިސައިޑް ކުރަން ޖެހޭ.

ކުޅުދުއްފުށި ދެކުނު ދާއިރާގެ މެންބަރު މުޙައްމަދު ނަޝީދު ވާހަކަދެއްކެވުން:

ދެކަމަށް އެއްޗެއް ދަންނަވާލަން. ފުރަތަމަ މުޤައްރިރުގެ ވާހަކައިގައި ވިދާޅުވި އިދާރީ މީހުންނާ ހަވާލު ކުރާ ވާހަކަ. އިދާރީ ތި މާނަ ކުރައްވަނީ ފަންނީ ހިމެނޭ ގޮތުންތޯ؟ އެއީ މަޖިލީހުގެ ގަވާއިދުގައި ދެބައި ވަކިން ގެންގުޅެފައި އޮތީމަ. އާނ.. ދެން އެކަން. ދެން އަނެއް ކަމަކަށް ދެންމެ ވިސާމް ދެއްކެވި ވާހަކަފުޅުގައި... މައިންޑުން ޑިލީޓް ވެއްޖެ. ފަހުން އަޅުގަނޑު ދަންނަވާލާނަން.

މައްޗަންގޮޅި އުތުރު ދާއިރާގެ މެންބަރު މާރިޔާ އަޙްމަދު ދީދީ ވާހަކަދެއްކެވުން:

އާދެ، އަޅުގަނޑު ހިތަށް އަރަނީ 10 ދުވަސް ދީފަ، ހުރިހާ އެއްޗެހި އެއްފަހަރާ ލިބުމަށްވުރެއް އެބޭފުޅުންނަށް ހަމަ އެހާ ތަފްސީލުކޮށް ދާ ކަމަށް ވަންޏާ އެބޭފުޅުންނަށް ބައެއް އެއްޗެހި އަޅުގަނޑުމެންނަށް ހަމަ ފެށޭއިރު ވެސް އެ ލިބެމުންދާ ކަހަލަ ގޮތަކަށް ހެއްދެވިދާނޭ. އެހެންވީމަ، އެހެންކަމަށްވާ އިރު އަޅުގަނޑުމެންނަށް އެ ނިމޭ ވަރަކުން ލިބުމަކީ ވެސް ހަމަ އެކަން އޭގެ ޒާތުގައި ކުރެވިދާނެ ކަމެއް. އެއީ ހާޒިރު ކުރުން. މިވެނި ކަމެއް. އެކަހަލަ ޓޮޕިކްސްތައް ހުންނާނީ ވަކި ވަކިން ކަމަށް އަޅުގަނޑު ދެކެނީ. އެއީ އިޖުރާތުގެ ތެރޭގައި ގިނަ ފަހަރަށް ހުންނާނީ އެހެން އެޖެންޑާ ކުރެމުން. އެހެންވީމަ، އެހެން ހުންނަ ކަންކަން އަޅުގަނޑުމެންނަށް ވަކި ވަކިން ލިބުނަސް އަޅުގަނޑުމެންނަށް އެކަން ކުރިއަށް ގެންދެވޭނެ އޭގެ ކޮމެންޓްސްތައް މިހާ ދުވަހު ފޮނުވަދޭށޭ. އޭރަށް އަޅުގަނޑުމެން އަނބުރާ އަންނަ އިރު 10 ޑޭސް ތެރޭގައި ފުދޭވަރެއްގެ އެ ޑްރާފްޓެއް އެކީގައި ތައްޔާރު ކުރެވިފައި އޮތަސް މަސައްކަތް އޭރަށް ފުދޭ ވަރަކަށް އަވަހަށް ހިނގަމުން ދާނެ ކަމަށް ފެންނާތީ އަޅުގަނޑު ހަމަ އެ ޚިޔާލު ދަންނަވާލީ.

ރިޔާސަތުން ވާހަކަދެއްކެވުން:

އެއީ ރަނގަޅު ޚިޔާލުފުޅެއް ކަމަށް ފެންނަނީ. އަޅުގަނޑަށް ތާއީދު ކުރެވޭ. ނަޝީދު ބޭނުންފުޅުތޯ؟

ކުޅުދުއްފުށި ދެކުނު ދާއިރާގެ މެންބަރު މުޙައްމަދު ނަޝީދު ވާހަކަދެއްކެވުން:

ޝުކުރިއްޔާ އިނގޭތޯ. އަޅުގަނޑު އޭރު ދަންނަވާލަން އުޅުނީ މައްސަލަތައް ހުށަހެޅިފައި ހުރި ގޮތަށް އަޅުގަނޑަށް ދާހިލީ ކޮމެޓީގެ ތެރޭގައި އުޅެވިފައި ހުރީމަ އަޅުގަނޑަށް ތަޖުރިބާ. މަޖިލީހުގެ މެންބަރުން ވެސް ހުށަހަޅުއްވާފާނެ މައްސަލަ އެއް، 99 ވަނަ މާއްދާގެ ދަށުން ޤާނޫނުއަސާސީން. ސުވާލަކީ މަޖިލީހުގެ މެންބަރެއް ކަމަށް ވާތި އޭނަ އަށް އައިސް މި ކޮމެޓީގައި އަޅުގަނޑުމެންނާއި އެއްކޮށް ބައިވެރިވެގެން އެ މައްސަލައިގައި ވާހަކަ ދެއްކޭނެތޯ ނޫންތޯ؟ ނޫނީ ކޮންމެވެސް ޙަސަންފުޅެއް ހުށަހަޅާ މައްސަލައެއްގައި ޙަސަންފުޅަށް ނުލިބޭ އިޚުތިޔާރެއް މަޖިލީހުގެ މެންބަރުންނަށް ވަކި ދޭނެތޯ؟ ޙަސަންފުޅު މިތަނަށް އަންނަނީ މައްސަލަ ހުށަހަޅާ މީހެއްގެ ހައިސިއްޔަތުން ވީމަ އޭނަ އަށް އަޅުގަނޑުމެންގެ ޑެލިބްރޭޝަންގައި ބައިވެރި ވެވޭނެތޯ؟ އޭނަ އަށް އަޅުގަނޑުމެން ކޮންކަހަލަ އެކްސެސެއްތޯ ދޭނީ؟ އޭނަ އެދުވަހު އިންނަން ޖެހޭނީ އަޑު އަހާ މީހެއް ގޮތުގަތޯ؟ ނޫނީ އަޅުގަނޑުމެންނާ އެއްކޮށްތޯ؟ ނޫނީ އަޅުގަނޑުމެންނަށް އަމިއްލަ އަށް ނޫހަކުން ފެންނަ މައްސަލަ އެއް އަޅުގަނޑުމެން ކޮމެޓީގެ މެންބަރަކަށް މިތަނަށް ހުށަހެޅިދާނެތޯ؟ ނޫނީ އަޅުގަނޑުމެންނަށް ލިބުނު މަޢުލޫމާތެއްގެ މައްޗަށް އަޅުގަނޑުމެންގެ މިތާނގައި ދައްކާ އޯވަރރޯލް ސްޓޭޓްމަންޓަކުން އަޅުގަނޑުމެންނަށް މައްސަލަ އުފަން ކުރެވޭނެތޯ؟ ނޫނީ ސިޓީއަކުން ހަމަ ފޮނުވާ... މިކަހަލަ ބައިވަރު އިޝޫތައް އެބަހުރި. ދެން އަޅުގަނޑަށް ހީވަނީ މިކަމުގައި މިހާރު ވެސް މީގެ އަސްލު ކޮމެޓީ ހައުސް އޮފް ރެޕްރެސެންޓެޓިވްސްގައި ހިނގާ ކޮމެޓީގެ ގަވާއިދުތައް ހުންނާނެ ހަމަ ގައިމު ވެސް މީގެ އެންމެ އަސާސީ އެއް ކަމަކަށް ބޭނުން ކުރެވޭނެ. މައިގަނޑު ހުރިހާ އުސޫލުތައް މިހިރީ މި ގަވާއިދުގައި ބަޔާން ކޮށްދީ ނިމިފައި. މިއަށް ފިޓުވާ ގޮތަށް މިއިން ބޭރު ނުވެ ޕްރޮފެޝަނަލް ހައުސް ކޮމެޓީ އިންނާނެ ނޫންތޯ؟ ހައުސް ކޮމެޓީ އޮންނާނެ ހަމަ ވަރަށް ޑީޓޭލްޑް ޕްރޮސެސް ކިޔައިދީފައި އޮންނަ ޑޮކިޔުމަންޓެއް. އެ ޑޮކިޔުމަންޓު ތަރުޖަމާ ކޮށްލެވުނަސް އަޅުގަނޑުމެންނަށް އަސާސީ އެއްޗެއް ލިބޭނެ މަސައްކަތް ހަމަ.

ރިޔާސަތުން ވާހަކަދެއްކެވުން:

މީ އަޅުގަނޑުމެން ދެން އަޅުގަނޑު ވެސް ދެން މީ އަނެއް އިދާރީ ބޭފުޅުންނާއި އެކު ތި ވިދާޅުވި ގޮތަށް. ދެން އަޅުގަނޑު އުއްމީދު ކުރަނީ އެބޭފުޅުން ހަޔަރ ކުރަން ޖެހިއްޖިއްޔާ ޕްރޮފެޝަނަލް ބޭފުޅުން ހަޔަރ ކުރާނެ ކަމަށް. ދެން މާރިޔާ ދެއްވި ޚިޔާލުފުޅު ވެސް އަޅުގަނޑަށް ބަލައި ގަނެވޭ. ހުރިހާ ބޭފުޅުން އެއަށް ތާއީދު ކުރައްވާ ކަމަށް ވެއްޖެއްޔާ ހަމަ ކޮންމެ ކަމެއް ވެސް އެބައެއް މިސާލަކަށް ކޮމެޓީ އެއްކުރުން. ކޯރަމް އަނެއްކައްޗެއް ދެން މިހެންގޮސް މިހެން ހުރި ގަވާއިދުގައި ނެތް ކަމަކާއި ބެހޭގޮތުން ޑްރާފްޓެއް ހެދިއްޖިއްޔާ ހަމަ ކޮމެންޓްސްތައް ފޮނުވަމުން ގެންދާ ކަހަލަ ގޮތަކަށް އަޅުގަނޑުމެން ހަދާނަން. ދެން ނަޝީދު ދެއްކެވި ވާހަކަފުޅު ވެސް އަޅުގަނޑަށް ރަނގަޅު. މީގެ މައްސަލަތައް ވެސް ފެށޭ ގޮތް ވެސް މި އޮންނަނީ ސެންސިޓިވް ކަމަކަށް ވެފައި. އަޅުގަނޑުމެންގެ ތެރޭގައި ތިވިދާޅުވިހެން މީގައި އަޅުގަނޑު ވަރަށް ދެކެން ނޭދޭނެ ކަމެއް މަސައްކަތް ފެށުމަށްފަހު އަޅުގަނޑުމެންގެ ތެރޭގައި ޚިޔާލު ތަފާތުވުން މިއީ ބެލޭނެ ކަމެއްހޭ؟ ނުބެލޭނެ ކަމެއްހޭ؟ ބެލެން ފެށިފައި މިއޮތީ ރަނގަޅަށްހެއްޔޭ؟ އެ ޕްރޮސެސް ހަމައަކަށް އެޅުވޭތޯ އަޅުގަނޑު މި ބަލަނީ. އެއާމެދު އަޅުގަނޑުމެން އެހެން ސިޔާސީ ޚިޔާލު ތަފާތުވުން ހުންނާނެ. އެހެންނަމަވެސް މި ވިދާޅުވި ގޮތަށް ހުރިހާ ވެސް ބޭނުމަކީ އެއީ. އެހެންވީމަ، އެއީ ހަމަ އެކި ކަންކަން މިސާލަކަށް މައްސަލަ އުފަން ކުރުން، އެ ޕްރޮސީޖަރ އާއި ސުވާލު ކުރެވޭނެ ގޮތް، ސުވާލު ކުރަން މީހުން ހާޒިރު ކުރެވޭނެ ގޮތް، ކޮން އޮފީހެއްގައި އުޅޭ ކޮންބައެއްތޯ ގެންނާނީ؟ އެވިދާޅުވި ގޮތަށް ހަމަ އެކި ކަންކަމުގެ މައްޗަށް އަޅުގަނޑުމެން ހަމަ އެބޭފުޅުންނާއި އެކު މަސައްކަތް ކޮށްލައިގެން އަދި ތިވިދާޅުވި ގޮތްތަކަށް ރިޢާޔަތް ކޮށްގެން އެއްޗެހިތައް ފޮނުވަމުން ގެންދާނަން. މާރިޔާ.

މައްޗަންގޮޅި އުތުރު ދާއިރާގެ މެންބަރު މާރިޔާ އަޙްމަދު ދީދީ ވާހަކަދެއްކެވުން:

ދެން އަޅުގަނޑު ވެސް ހަމަ ދާޚިލީ ކޮމެޓީގައި އިން މީހެއް ހެން ދަންނަވާލަން އޮތީ ހަމަ ގިނަ ފަހަރަށް ވަރަށް ސްމޫތުކޮށްނޭ ގޮސްފައި އޮތީ. ވަރަށް އެހެން، ނަޝީދު ވެސް މިތާ އިންނަވައިފި ކަމަށް ވަންޏާ ވަރަށް ރަނގަޅު. ގިނަ ފަހަރަށް އޮތީ ވަރަށް ސްމޫތުކޮށް ގޮސްފައި. އެންމެ ފަހަރެއްގައި އަޅުގަނޑުމެންގެ ތެރޭގައި އިޝޫސް އުފެދުނު. އެއީ ވަރަށް ހޫނުކޮށް އޮތް ވަގުތެއްގައި ވަރަށް އެހެންކަހަލަ ގޮތަކަށް ދިޔަ ކަމެއް ވީމަ. އެހެންނޫނިއްޔާ އާދައިގެ ގޮތެއްގައި ޖެނެރަލީ ދާޚިލީ ކޮމެޓީގެ މަސައްކަތްތައް ގޮސްފައި އޮތީ ހަމަ ވަރަށް ސްމޫތުކޮށް. ހަމަ ދެފަރާތުން ވެސް މަސައްކަތް ކޮށްފައި އޮތީ ހަމަ ކޮމެޓީއެއްހެން ބޮޑަށް ޕާޓީ ވިސްނުމަށްވުރެއް ކޮމެޓީއެއްހެން މަސައްކަތް ކޮށްގެން ވަރަށް ސްމޫތުކޮށް ގެންދެވުނު ކަމަށް އަޅުގަނޑަށް ފެންނަނީ. އެހެންވީމަ، އަޅުގަނޑަށް ހަމަ ހީވަނީ ސަރުކާރު މަސްއޫލުވާ ކޮމެޓީ ވެސް މާބޮޑު ސެންސިޓިވިޓީޒަކަށް ނުގޮސް ހަމަ ކޮމެޓީއެއްހެން މަސައްކަތް ކުރާނެހެން. ޖެނެރަލީ މަޖިލީހުގެ ގިނަ ކޮމެޓީތަކަށް ބަލާފައި އެހާ ސެންސިޓިވް ކޮމެޓީއަކަށް ވެފަ ވެސް ދާޚިލީ ކޮމެޓީގެ މަސައްކަތް ދިޔައީ ސްމޫތުކޮށް ކަން އަޅުގަނޑު ދަންނަވަލަން.

މަޑުއްވަރi ދާއިރާގެ މެންބަރު ވިސާމް ޢަލީ ވާހަކަދެއްކެވުން:

އަޅުގަނޑު ހަމަ ދަންނަވާލަން ބޭނުންވީ އެބަ އޮވޭ 114 ވަނަ މާއްދާގައި ގަވާއިދުގެ، ލަސްވެގެން 2 މަސް ދުވަހުގެ ތެރޭގައި ދާއިމީ ކޮންމެ ކޮމެޓީއަކުން ވެސް އެ ކޮމެޓީއެއްގެ މަސައްކަތާ ގުޅޭ ގޮތުން ސަރުކާރުގެ ދާއިރާތަކުން ޒިންމާ އުފުލަމުން ދާގޮތް ބަލާނެ ގޮތުގެ ޕްލޭނެއް މަޖިލީހަށް ހުށަހަޅަން ވާނެ އެވެ. އެހެންވީމަ، އެ ޕްލޭންގައި އަޅުގަނޑުމެން އެކުލަވާލާނެ އެއްޗަކާއި ދޭތެރޭގައި އަޅުގަނޑަށް ހީވަނީ ވިސްނާލުން ކަންނޭނގެ ދެން މީ ބޭސިކް ގަވާއިދު ހެދެމުން ދާއިރު އަޅުގަނޑުމެން ކުރަންވީ ކަމަކީ. މިހާރު މިއައީ ކޮންގްރެޝަނަލް ކޮމެޓީގެ ރޫލްސްތަކުގެ ތެރެއަކު އެއް އެބައިބައެއް ނާދެ. އެހެންވީމަ، ކިހިނެއްތޯ މީ މައްސަލަ އެއް ހުށަހެޅޭނީ؟ ކިހިނެއްތޯ ހުށަހެޅޭ މައްސަލަތަކުގެ ތެރެއިން ޕްރައޮރަޓައިޒް ކުރެވިގެން މައްސަލަތައް ބެލޭނެ އޯޑަރެއް ކަނޑައެޅޭނީ؟ އެ ވާހަކަތަކެއް ނާދެ. ދެން މިހާރު މީ ޕްލޭނެއް އެކުލަވާލާ ކަމަށް ވަންޏާމުން އޭގެ ތެރޭގައި އަޅުގަނޑުމެން އެކަހަލަ ކަންތައްތައް މީގެ ތެރެއަށް އަންނަން ޖެހޭނެ ކަންނޭނގެ. އެހެންވީމަ، ދަންނަވާލީ.

މައްޗަންގޮޅި އުތުރު ދާއިރާގެ މެންބަރު މާރިޔާ އަޙްމަދު ދީދީ ވާހަކަދެއްކެވުން:

އަޅުގަނޑުމެންނަށް ގެންނަވާފައި އޮތް މަޢުލޫމާތުތަކުގެ ތެރޭގައި އެބައޮތް ޔޫ.އެސް ގަވަރމަންޓް އެކައުންޓަބިލިޓީ އޮފީސްގެ ދެން އަވަރ ވޯކް ކިޔާފައި އޮޑިޓިންގ އޭޖެންސީ އޮޕަރޭޝަން ޝުޑް ކަމް ވެން ވެދަރ ސެވަރަލް ފަންޑްސް އާ ބީން ސްޕެންޓް އެފިޝެންޓްލީ އެންޑް އިފެކްޓިވްލީ، ވަކި އޮފީހެއް ހުންނަ ވާހަކަ އެބައޮތް. އިންވެސްޓިގޭޓިންގ އެންޑް އެލިގޭޝަންސް އޮފް އިލްލީގަލް އެންޑް އިންޕްރޮޕަރ އެކްޓިވިޓީސް. ރިޕޯރޓިންގ އޮން ހައު ވެލް ގަވަރމަންޓް ޕްރޮގްރާމްސް އެންޑް ޕޮލިސީސް އާ މީޓިންގ ދެއަރ އޮބްޖެކްޓިވްސް. ޕަރފޯމިންގ ޕޮލިސީ އެނެލިސިސް އެންޑް އައުޓްލައިން އޮޕްޝަންސް ފޯ ކޮންގްރެޝަނަލް ކޮންސިޑަރޭޝަން އެންޑް އިޝުއިންގ އަ ލީގަލް ޑިސިޝަންސް އެންޑް އޮޕީނިއަން ސަޗް އޭސް ބިޓް ޕްރޮޓެސްޓް ރޫލިންގްސް އެންޑް ރިޕޯރޓްސް އޮން އެޖެންސީ ރޫލްސް. ދެން އަޅުގަނޑަށް ހީވަނީ އަޅުގަނޑުމެންގެ ސިދާ ޕްލޭނަކަށް ވުރެއް މިކަހަލަ ގޮތަކަށް ކަންނޭނގެ އަޅުގަނޑުމެންގެ އެ މަސައްކަތް ގެންދެވޭނެ ގޮތުގެ ޕްލޭނެއް ކަންނޭނގެ މީގައި ހުށަހެޅޭނީ މިހާރު. މިވެނި ދުވަހަކު މިނިސްޓްރީ އޮފް ޓްރާންސްޕޯޓް ބަލާފައި އަނެއް ދުވަހު ޓޫރިޒަމް ބަލާފައި އެކަހަލަ ގޮތަކަށް ގެންދަން ވަރަށް އުދަނގޫ ވާނެ ކަންނޭނގެ. ހަމަ މަސައްކަތްތައް މިކަހަލަ މިއޮތީ މީގަ މިޝަން ކޯ ވެލިޔުސް ވާރކް އެހެން ކިޔާފަ އެކަހަލަ ޕްލޭނެއް ކަންނޭނގެ އަޅުގަނޑަށް ދެވޭނީ އަޅުގަނޑަށް ހީވަނީ އަޅުގަނޑުމެންގެ މި އޯވަރ ސައިޓް ކޮމެޓީން.

ރިޔާސަތުން ވާހަކަދެއްކެވުން:

އިތުރު ޚިޔާލުފުޅުތަކެއް ނެތް ކަންނޭނގެ. އެހެންވީމަ މިއަދު އަޅުގަނޑުމެންގެ ދެން މަޝްވަރާތައް ގާތްގަނޑަކަށް އެއީ ކަންނޭނގެ. ދެން މި ތިވިދާޅުވި ޕްލޭނާއި ބެހޭގޮތުން ވެސް އަޅުގަނޑު ވެސް ކޮންމެވެސް ވަރަށް ޚިޔާލުކޮށްލިން. މީގައި އަނެއް އަޅުގަނޑުމެންނަކަށް ކުއްލިއަކަށް ވަރަށް ދަތިވާނެ ކަންނޭނގެ މިވެނި މުއްދަތެއްގެ ތެރޭގައި މިސާލަކަށް މިވެނި ކުއާޓަރެއްގެ ތެރޭގައި ނުވަތަ މިވެނި ދައުރެއްގެ ތެރޭގައި މިވެނިމިވެނި ކަންތަކެއްގެ ބަދަލުގައި ފުރަތަމަ އަޅުގަނޑުމެން އެބަޖެހޭ ކަންނޭނގެ ސަރުކާރުގެ މި ނިޒާމް ދަސްކުރަން ވެސް. އެހެންވީމަ މިހާރު ވެސް އަޅުގަނޑު ދަންނަވައިފިން މިހާރު ހުންނާނެ މިތަނަށް އައިއްސަ ދެއްތޯ ސަރުކާރު މިނިސްޓްރީތަކުގެ މެންޑޭޓުތަކާއި އެއްޗިހިތައް. ދެން ތިބޭފުޅުން އަތްޕުޅުގައި ހުންނާނެ. އެހެންނަމަވެސް އޭތި ތިބޭފުޅުންނަށް ދޭން. އޭރުން ސަރުކާރުގެ ހުރިހާ ދާއިރާތަކެއްގެ މަސައްކަތު ދާއިރާ ތިބޭފުޅުންނަށް އެނގިވަޑައިގަންނަވާނެ. ދެން އެއާއެއްކޮށް ދެން އެ ސްޓްރީ ކުރެއްވުމަށްފަހު އޭގެ ތެރެއިން އަޅުގަނޑުމެންގެ ތެރެއިން މި ކުރިމަތިވާ މައްސަލަތަކާއި އަދި އަޅުގަނޑުމެން މި މިސާލަކަށް އެތަންތަނުގެ ޕާރފޯމެންސް ދަސްކުރުމުގެ ގޮތުން ނުވަތަ އަޅުގަނޑުމެން ސާފުކުރުމުގެ ގޮތުން މަސައްކަތް ކުރުމަށް ގަސްތުކުރާ ގޮތްތަކާއި ކަންތައްތަކެކޭ. މިކަހަލަ ގޮތްތަކުގެ މައްޗަށް ކަންނޭނގެ އަޅުގަނޑުމެން އިނީޝިއަލް ޕްލޭން ހެދޭނީ. މިދެންނެވި އޭގެ ތެރެއިން އުފެދޭ ވަކިވަކި މައްސަލަތަކާއި އާއްމުކޮށް އެ އޮފީސްތައް ހަރަކާތްތެރިވާ ގޮތަށް މަސައްކަތްކުރާ ގޮތް ބެލުމުގެ ގޮތުން ކުރާ ކަންތައްތަކުގެ މައްޗަށާއި މި ދެ ކަންތައް ކަންނޭނގެ މައިގަނޑު ގޮތެއްގައި އިންނާނީ ކޮމިޓީގެ މަސައްކަތުގައި. ދެން މާރިޔާ.

މައްޗަންގޮޅި އުތުރު ދާއިރާގެ މެންބަރު މާރިޔާ އަޙްމަދު ދީދީ ވާހަކަދެއްކެވުން:

އާދެ، ހަމަ މީގެ އިތުރަށް އަޅުގަނޑު ދަންނަވާލަން އުޅުނީ ވިސާމް އެ އިޝާރާތްކުރައްވާ ޕްލޭން ތެރޭގައި އޮންނާނެ ކަންނޭނގެ އަޅުގަނޑުމެންގެ މި މަސައްކަތް ފެށުނީމަ އެކި މީހުން އެކި ވައްތަރުގެ މައްސަލަ މިތަނަށް ހުށަހަޅާނެ. އެހެންވީމަ އޭގެ ތެރެއިން އަޅުގަނޑުމެން 2 މަސްދުވަސް ތެރޭގައި ދޭންޖެހޭނެ ހެން އަޅުގަނޑަށް ހީވަނީ އަޅުގަނޑުމެން ކޮން މައްސަލައެއްތޯ ކުރިން ބަލާނީ؟ ކިހިނެއް ގެންދާނީ ކިހާ ދުވަހަކަށްތޯ ނިންމާނީ އެ ޕްލޭން. އެކަމަކު އެ އަޅުގަނޑުމެންނަށް ދެވޭނީ އަޅުގަނޑުމެންގެ ކޮމިޓީ އަށް މައްސަލަތައް ހުށަހެޅި ނުވަތަ އެ މައްސަލަ ބަލައިގަނެ އެ ވިދާޅުވާ ކަންތައްތައް ކުރިޔަށް ގެންދާ. އޭގެ ތެރެއިން އަންނާނެ އިތުރު ޕްލޭނެއް ކަންނޭނގެ އެ 2 މަސްދުވަހުގެ ތެރޭގައި ހުށަހަޅަން ޖެހޭނީ. އެކަމަކު އަޅުގަނޑަށް ހީވަނީ އޭތި ހަމައެކަނި 2 މަސްދުވަހު ދީފަކާ އެއް އެ ޕްލޭން ކޮންމެ 2 މަހަކުން ނުވަތަ އަޅުގަނޑުމެންގެ ތެރޭގައި ނިންމަންޖެހޭ ކިހާވަރަކަށްތޯ އަޅުގަނޑުމެންނަށް މަސައްކަތް އަންނަވަރަކުން މަޖިލީހަށް އަޅުގަނޑުމެން ދަންނަވައި ދޭންޖެހޭނެ ކިހާ ދުވަހަކުންތޯ އެ މަސައްކަތެއް ނިންމާފަ އަންގާނީ. އޭގެ ކުރީގައި އޮވޭ ކޮންމެ 6 މަހަކުން ކޮމިޓީގެ ރިޕޯޓް ދޭންޖެހޭނެކަމަށް ކުރީގެ ގަވާއިދުގައި. އެހެންވީމަ މަސައްކަތަށް ދަންޏާ އެ ގަވާއިދެއް ނުވަތަ އެ ދިޔަ ހިސާބެއް އެބަ މަޖިލީހަށް އަންގަންޖެހޭ. އެހެންވީމަ އެކަހަލަ ޕްލޭނަކާއި ދެން އެ ގޮސްފައިވާ ހިސާބު މަޖިލީހަށް ރިޕޯޓް ކުރުމުގެ ޕްލޭން ކަންނޭނގެ އޮންނާނީ.

އިދާރީމޭޒުން ވާހަކަދެއްކެވުން:

އަޅުގަނޑު ދަންނަވާލަން ބޭނުންވީ ތިބޭފުޅުން އަތްޕުޅުގައި މިހާރު އޮންނާނީ 3 ޝީޓެއް. އެކައްޗަކީ ހައުސް އޮފް ރެޕްރެޒެންޓޭޓިވްސްގެ ކޮންގެރެޝަނަލް ކޮމިޓީ އެއް އިންނާނެ އޯވަރ ސައިޓް އެންޑް ރިފޯމް ކޮމިޓީ ކިޔާ ކޮމިޓީ އެއް. ގަވަރމެންޓް ރިފޯމް ކޮމިޓީ. އެ ކޮމިޓީގެ ރޫލްސްތަކާއި އަދި އެ ޖުރިސްޑިކްޝަން ފެންނަން އޮތް އެއްޗެއް. ދެން މިއިންނަނީ ގަވަރމެންޓް އެކައުންޓިބިލިޓީ އޮފީސް ކިޔާ އޮފީހެއް. އެއީ ކޮންގްރެޝަނަލް ކޮމިޓީ އެއް ނޫން. ސްޓޭންޑިންގ ކޮމިޓީ އެއް ނޫން. އެ އޮފީހަކީ އެ ކޮންގްރެސަށް ވޯރކް ކުރާ އޮފީހެއް. ދެން މި އޮފީހުގެ ވޯރކާއި ކޯ ވެލިޔުސް މިޝަން އިނގޭ ލިޔުމެއް މި އޮންނަނީ. މި އަޅުގަނޑު އަނިލާއި ވާހަކަދައްކާލިން އިނގޭތޯ މި ބަލާލަން މި ކޮމިޓީގެ އަސްލު މި ކޮމިޓީގެ އަސްލެއް ގޮތަށް ބަލާފައި އޮތީ ކޮން ލިޔުމެއްތޯ. ކޮން އޮފީހެއްތޯ ބަލާލަންވެގެން އަޅުގަނޑު ގުޅާލީ. އަނިލް ވިދާޅުވީ ގަވަރމެންޓް އެކައުންޓިބިލިޓީ އޮފީސް އަސްލެއް ގޮތަށް ބަލާފައޭ އަސްލު އެ އޮތީ ޑްރާފްޓްކޮށްފަ. އެކަމަކު އެ އޮފީހަކީ އެއްގޮތަކަށް ވެސް ސްޓޭންޑިންގ ކޮމިޓީ އެއް ނޫން. އެހެން ސްޓޭންޑިންގ ކޮމިޓީއެއްގެ ރޫލްސް ހަދާއިރުގައި މި އޮފީހުގެ ރޫލްސްތަކެއް ނެތް އިނގޭކަށް. ދެން އެހެންނަމަވެސް ގަވާއިދު ތަސައްވަރުކޮށްފަ މި އޮންނަނީ ވަރަށް ބޮޑަށް މި ކޮމިޓީތައް ވަރަށް މިނިވަންކޮށް ވަރަށް ބޮޑު އޮފީސް ގޮތަށް ވޯރކް ކުރަން. އެހެންވީމަ އެ އޮފީހަށް ކޮންމެހެން މައްސަލަ ހުށަހެޅޭކަށް މިދެންނެވީ ކޮމިޓީ އަށް މައްސަލަ ހުށަހެޅޭކަށް ނުޖެހޭ ކަންނޭނގެ މި މައްސަލަތައް ބަލަން މިހާރު އޮންނަ ގޮތުން. ހަމަ އޮފީސްތަކުގެ އެ ސްޓެޗެޑިކް ޕްލޭންސްތައް ނަގައިގެން ރިވިއުކޮށްގެން އެކަހަލަ ގޮތަކަށް ވޯރކް ކުރެވޭ ކަހަލަ ގޮތަކަށް ކަންނޭނގެ އަޅުގަނޑަށް ހީވަނީ މި އޮންނަނީ އިނގޭތޯ. ދެން ޕާރފޯމެންސް ޕްލޭނެއްގެ ވާހަކަ މިއޮންނަނީ 114 ވަނަ މާއްދާގައި. އެ ޕާރފޯމެންސް ޕްލޭންތައް ހަދާއިރު ހަމަ މި ކޮމިޓީގެ ގޯސްތަކެއް ހަދާ އެ ސްޓެޗެޑިކް ޕްލޭންތަކެއް ހަދާ އެއާއި އެއްގޮތަށް މަސައްކަތް ކުރެވޭ ކަހަލަ ގޮތަކަށް ހެން ހީވަނީ ގަވާއިދު އެކުލެވެންވާނީ އިނގޭތޯ.

ކުޅުދުއްފުށީ ދެކުނު ދާއިރާގެ މެންބަރު މުޙައްމަދު ނަޝީދު ވާހަކަދެއްކެވުން:

ސަރުކާރުގެ މަސްއޫލިއްޔަތު ކޮމިޓީ މި ގަވާއިދުގައި ހިމަނާފައި މި އޮތީ ހަމަ ކޮމިޓީ އޮން އޯވަރ ސައިޓް އެން ގަވަރމެންޓް ރިފޯމް އެއީ އަސްލަކަށް ބަލައިގެން. މިހާރު ދެންމެ ތި ޝިޔާމް ވިދާޅުވި މައުލޫމާތު ރަނގަޅެއް ނޫން. މި ގަވާއިދު އެކުލަވާލީ އަޅުގަނޑު. އެހެން މީހެއް ނޫން. އެހެންވީމާ ކޮންމެވެސް ވަރަކަށް މީހުންނާއި ވާހަކަދެކެވިފައި ހުއްޓަސް ވެސް އަނިލަށްވުރެ ބޮޑަށް އަޅުގަނޑަށް މިއަށް ކޮމެންޓްކުރަން ފަސޭހަވާނެ. ހަމަ ސީދާ ތަރުޖަމާއެއް ގޮތަށް ހަދާފަ އެއޮތީ ނަން ދިގުކަމުން ހަމައެކަނި މަސްއޫލިއްޔަތު އުފުލާ ކޮމިޓީއޭ ބުނެފައި އެއޮތީ. އެކަމަކު މީގެ ޖުރިސްޑިކްޝަނަކީ ކޮމިޓީ އޮން އޯވަރ ސައިޓް އޮން ގަވަރމެންޓް ރިފޯމް. އެހެންވީމަ އެކޮޅުގައި އެ ރިފޯމް ކޮމިޓީ އަށް ދީފައިހުރި ހުރިހާ އޯވަރސައިޓް އެންޑް ރިފޯމް ކޮމިޓީ އަށް ދީފައި ހުރި ހުރިހާ ބާރުތަކެއް ޚުލާސާ ގޮތެއްގައި ރާއްޖެ އަށް ގުޅޭގޮތަށް މިހާރުގެ ގަވާއިދުގައި ހުންނާނީ. އެހެންވީމަ ދެން ޖީ.އޭ.އޯ އަކީ ހަމަ މުޅިން މިތާނގައި އެހެން ގޮތަކަށް ބުނަންޏާ ސެކްޝަނެއް ގޮތަށް މަސައްކަތްކުރާ ތަނެއް. މިސާލަކަށް އެތާނގައި އޮވޭ ސްޓޭންޑެޑްސް ކޮމިޓީ. ސްލޫކީ ކަންކަމުގެ ކޮމިޓީ ބަލާއިރު ސްލޫކީ އޮފީހެއް ވަކިން ހުރޭ. އެ ކޮމިޓީގެ މަސައްކަތްތަކަށް ދޭންވާނެ ނޮންޕާރޓިޝަން އެޑްވައިސް ދިނުމަށްޓަކައި. ފެސިލިޓޭޓްކޮށްދޭ އިދާރީ މެޝިނަރީ އަކީ އެ އޮފީސް. އެގޮތަށް ޖީ.އޭ.އޯ ވެސް އެ ހުންނަނީ ކޮމިޓީއާ އެޓޭޗްވެފަ. މިތާވެއްޖިއްޔާ އަޅުގަނޑުމެން މި ކިޔަނީ ވަކި އޮފީހެއް ނުވަތަ ސެކްޝަނެއް ހުންނަންޖެހޭނޭ މަސައްކަތްކުރާ. އެތަނުގައި ހުންނަންޖެހޭނީ މިތާނގެ 2 ޕާޓީ އަށް އިތުބާރު ކުރެވޭ މީހުން. ސިޔާސީ ވިސްނުމެއް ނެތި މަސައްކަތް ކޮށްދޭ. އެއީ އެ އޮންނަ ރިލޭޝަންޝިޕަކީ. ދެން އަޅުގަނޑަކަށް ނުފެނޭ ސަރުކާރުގެ ހުރިހާ، މިކޮމިޓީގެ މަސްއޫލިއްޔަތުގެ ތެރޭގައި އަޅުގަނޑަށް ހީވަނީ އަޅުގަނޑުމެން ވަރަށް ބޮޑަށް އިނގެންޖެހޭނެހެން އަޅުގަނޑުމެން ކުރިޔަށްދާއިރު މި ކޮމިޓީން އަސްލު ކުރަންވީ ކޮން ކަމެއްކަން. ބަލާއިރު ސަރުކާރުގެ ހުރިހާ އިދާރާތަކަކާއި މި އެއްޗިހި އަޅުގަނޑަށް ހިއެއްނުވޭ އަޅުގަނޑުމެން ބަލަން. މި ބްރިޓިޝް ޕާރލިމެންޓްގައި ވެސް އުޅޭނެ އަންޑަރ ޓޭކިންގސް އެއްޗިހި ދީ ޕްރޮމިސްތައްކޮށް ޕްލެޖްތައްކޮށް މިހެން ހެދީމަ ދެން އެ އެއްޗިއްސަށް ވާގޮތް ފްލޯއަޕް ކުރަން ބަލާ ބައެއް ދެއްތޯ. އެގޮތަށް ސަރުކާރުން އާއްމުކޮށް ވެފަ ހުރި ހުރިހާ ވައުދުތަކެއް ނުވަތަ ވަކިކަމެއް ވަކި ދުވަހަކަށް ކުރައްވާނަމޭ ވިދާޅުވެއްޖެއްޔާ އެކަން ކުރާތޯ. ނުވަތަ ވަކި ކަހަލަ ރިފޯމެއް ގެންނާނަމޭ ވިދާޅުވެއްޖިއްޔާ އެ ރިފޯމެއް އެގޮތަށް އެބައާދޭތޯ. މިކަހަލަ މެއިން ކަންތައްތައް ކަންނޭނގެ އަޅުގަނޑުމެން ސެލެކްޓިވްކޮށް ގެންދަންޖެހޭނީ. ސަރުކާރުގެ ދޭތެރޭގައި ޝަކުވާ އުފުލާ ކޮންމެ މީހެއްގެ ޝަކުވާ ބެލުމެއް ނޫން ކަންނޭނގެ މި ކޮމިޓީގެ މަސްއޫލިއްޔަތަކީ. އަދި ހުރިހާ މިނިސްޓްރީތަކާއި ވުޒާރާތަކާއި ޑިޕާރޓްމެންޓްތަކާއި މުއައްސަސާތައް ހިނގާގޮތެއް ބެލުމެއް ނޫން ކަންނޭނގެ. އެކަންކަން އަޅުގަނޑުމެންގެ ދާއިރާގެ މަޖިލީހުގެ ނިޒާމުގެ ތެރޭގައި އެ ދާއިރާއަކާއި ގުޅޭ ކޮމިޓީއަކާއި އެޓޭޗް ކުރެވިފައިހުރި މިނިސްޓްރީތަކުގެ އެއްޗިހިތައް ބެލީމަ އެމީހުންނަށް އިނގޭނެ. އަޅުގަނޑުމެން ބަލަންޖެހޭނީ މީގެ ތެރެއިން ފުރޭނިގެން އައިސް މިސާލަކަށް މިސަރުކާރުގެ ވެއްޖިއްޔާ މައިގަނޑު މިއުޅެނީ 5 ވައުދެއް. ނޫނީ ރައީސުލްޖުމްހޫރިއްޔާ ވަކި ކަމަކާއި ގުޅިގެން ވަކި ކަމެއް ކުރައްވާނެ ކަމަށް ވިދާޅުވީ. މިސާލަކަށް ފުލުހުން ރިފޯމް ކުރުއްވަން ތިމަންނަ ބޭނުންފުޅޭ ޖަލުގެ އަނިޔާ ހުއްޓުވުމަށްޓަކައި ވިދާޅުވެ ބޭފުޅަކު އެތަނަށް ޢައްޔަން ކުރެއްވީ. އޭގެ ފަހުން އެތާނގެ ކަންހިނގާ ދަނީ ކިހިނެއްތޯ. އެއީ ރައީސް އަމިއްލަފުޅަށް ނިކުމެވަޑައިގެން އިޢުލާނު ކުރެއްވި ކަމެއް. އެކަން އަޅުގަނޑުމެންނަށް ބެލޭނެ. ނުވަތަ ވަކިކަމެއް ތިމަންނަ މީޑިޔާ ރިފޯމް ކުރުއްވާނަމޭ ވިދާޅުވެއްޖިއްޔާ އެކަންކަން ބެލޭނެ. ދެން ފްލެޓްތައް އަޅުއްވާނަމޭ. އެކަންކަން ބެލޭނެ. އެކަހަލަ މައިގަނޑު ޕްރޮޖެކްޓްތަކާއި އެއްޗިހި އަޅުގަނޑަށް ހީވަނީ އަޅުގަނޑުމެންގެ ގަވަރމަންޓް އޯވަރ ސައިޓް އެންޑް ރިފޯމް ކޮމިޓީގެ ރެސްޕޮންސިބިލިޓީއަކަށް މިވަނީ. ހުރިހާ ޑިޕާރޓްމެންޓްތަކެއް ޕަރފޯމެންސް އޮޑިޓްކުރުމަށްވުރެ ބޮޑަށް. އެހެންވީމަ އަޅުގަނޑަށް ހީވަނީ އަދިވެސް އެއްފަހަރު އަޅުގަނޑުމެން އެމީހުންގެ ރޫލްސާއި އެމީހުންގެ ހުންނާނެ އެކިއެކި ރިޕޯޓްތައް ނެރެފައި ދެއްތޯ. އެ އެއްޗިހިތައް އަދިވެސް އެއްފަހަރު ބަލާލާ ކުޑަކޮށް ތަޒާ ވެލައިގެން އައިސް އަޅުގަނޑުމެން އެއްޗެއް ހަދާލެވިއްޖިއްޔާ ރަނގަޅުވާނެ. ދެން އަޅުގަނޑަށް މިކަމުގައި އުޅެވިފައި ހުރީމަ އަޅުގަނޑު ވޮލެންޓިއަރ ކޮށްފާނަން މީގައި އިނީޝީއަލް ޑްރާފްޓެއް ހަދާލައިގެން ގެންނަން. މަސައްކަތު ޕެލޭނަކާއި ބޭސިކް އިޝޫޒްތަކަށް ޕޮލިސީ ޕޭޕަރެއް ހަދާލަން. ދެން ގަވައިދު ފަހުން ހެދިދާނެ ކަންނޭނގެ. އެޓް ލީސްޓް ބްރީފެއް ޕޮލިސީ ބްރީފެއް ހަދާލަން މިހެންމިހެން ކަން މިކަން ހިނގާނީ. އޭރުން އޭގެ މަންޒަރެއް ލިބޭނެ ދެއްތޯ މި ކޮމިޓީ ހިނގައި ގަންނާނެ ގޮތުގެ.

ރިޔާސަތުން ވާހަކަދެއްކެވުން:

ގަވާއިދު ޕެރެލަލްކޮށް ވެސް ގެންދެވިދާނެ ކަންނޭނގެ. އެހެންވީމާ ދެން ވޮލެންޓިއާރ ކުރެވޭނެ ކަންތައް އެހެން ބޭފުޅަކު އިޢުތިރާޒެއް ނެތިއްޔާ ކުރިއަށް ގެންދާނީ. މާރިޔާ.

މައްޗަންގޮޅި އުތުރު ދާއިރާގެ މެންބަރު މާރިޔާ އަޙްމަދު ދީދީ ވާހަކަދެއްކެވުން:

ވަރަށް ކުރުކޮށް ދަންނަވާލަން އުޅުނީ މި ޖީ.އޭ.އޯއޭ ކިޔާފައި އެ އޮންނަ އޮފީހަކީ އަޅުގަނޑުމެން ފަށަމުން ވެސް ނަޝީދު އިޝާރާތް ކުރެއްވި 112 ވަނަ މާއްދާ އިން އަޅުގަނޑުމެންނަށް 3 އިދާރީ މުވައްޒިފުން ލިބޭނެ ކަމާއި އަދި އޭގެ އިތުރަށް ވެސް 5 މުވައްޒިފުންނާ ހިސާބަށް ހިނގައި ދާނެ ކަމަށް. އެހެންވީމަ އަޅުގަނޑުމެންގެ މި އޯވަރ ސައިޓް ކޮމިޓީގެ އޮފީހަކީ އަދި އޮފީހެކޭ ނުކީ ކަމުގައި ވިޔަސް ފަންކުޝަންސްތައް އަދާކުރުމުގައި އެ ސްޓާފް ތިބެގެން އެގޮތައް އެކަން ކުރެވިދާނެ ކަމަށް އަޅުގަނޑަށް ފެނޭ. އެ ކޮމިޓީން ކުރާ މަސައްކަތް ކޮންމެވެސް ވަކި އޮފީހެއްގެ ނަން ނުކިޔަކަސް އެއީ އިދާރީ ބޭފުޅުން ކުރައްވާނީ މި އެ ޖީ.އޭ.އޯގެ އެ މަސައްކަތް ކަމަށް ބެލިއްޖެ ކަމަށްވަންޏާ އޭގެ ޒާތުގައި އެކަން ހަމަ 112 ވަނަ މާއްދާގެ ތެރެއިން އަޅުގަނޑުމެންނަށް ކުރެވޭނެ ކަމަށް ފެންނާތީ އަޅުގަނޑު އެ ވާހަކަ ދަންނަވާލީ.

ރިޔާސަތުން ވާހަކަދެއްކެވުން:

އަޅުގަނޑު ކުޑަކޮށް ސާފުކޮށްލަން މާރިޔާ ތި ހުށަހެޅުއްވުން. މާރިޔާ ތި ހުށަހަޅުއްވަނީ އަނެއްހެން 3 މުވައްޒިފުން ނަމަވެސް 4 މުވައްޒިފުން ނަމަވެސް އެ ގަވާއިދުގެ މާއްދާ އެ ބުނާގޮތަށް މި ކޮމިޓީގެ މަސައްކަތަށް ޚާއްޞަވެފައި ތިބޭ ގޮތަށް ގަވާއިދު އެކުލަވާލުންތޯ؟ އެހެންތޯއޭ؟ ނަޝީދު. އާދެ، މަޑުކޮށްލައްވާ ނަޝީދު. މާރިޔާ ކުރިއަށް ނިންމާލައްވާ.

ކުޅުދުއްފުށީ ދެކުނު ދާއިރާގެ މެންބަރު މުޙައްމަދު ނަޝީދު ވާހަކަދެއްކެވުން:

އާދެ، މާރިޔާ އެ ވިދާޅުވީ ރަނގަޅު ވާހަކަފުޅެއް. އަޅުގަނޑުމެން މިހާތަނަށް މަޖިލީހުގެ މި މަސައްކަތް ކުރި ގޮތަށް ޝިޔާމާއި ދެތިން ބޭފުޅެއް އެކިއެކި ކޮމިޓީތަކަށް އެޓޭޗްވެގެން ކުރާ ގޮތަކަށް މިކަމެއް ނުކުރެވޭނެ އިނގޭތޯ. އަޅުގަނޑުމެންގެ މި ކޮމިޓީ ގޮތަށް ނިޒާމް މީގައި ހިމަނާފައި މިއޮތީ ކޮންމެ ކޮމިޓީ އެއް ވެސް އޭގެ ޒާތުގައި ވަކި އޮފީހެއް ހުރެގެން ވަކި ސްޓާފުންތަކެއް އެޓޭޗްވެގެން ދާއިމީ މުވައްޒިފުން ތިބެގެން އެ ކޮމިޓީގެ އިދާރީ ސަޕޯޓް މެޝިނަރީ އެއް އޮވެގެން މަސައްކަތް ކުރާ ގޮތަށް ވަކި އޮފީސްތަކެއްގައި ހިނގާ ތަންތަން ގޮތަށް ހަދާފަ. އެހެންވީމަ ކޮންމެ ކޮމިޓީއަކަށް ބަޖެޓަކާއި މުވައްޒިފުންގެ ލިސްޓަކާއި ގެނެވޭގޮތަކަށް މި އަދަދަކަށް ހަމަޖެހިފައި އެއޮތީ. އެހެންވީމަ އަޅުގަނޑުމެންގެ މަސައްކަތް ރަނގަޅު ގޮތުގައި ހިންގަން ބޭނުން ކަމަށްވާނަމަ ޖީ.އޭ.އޯ އެއް ނުކީކަމަށް ވިޔަސް ވެސް އަޅުގަނޑުމެންގެ މި މަސްއޫލިއްޔަތު ކޮމިޓީގެ ސެކްޝަނެއް ވަކިން ޤާއިމް ކުރެވިގެން އަޅުގަނޑުމެންނަށް އެ ސެކްޝަން ތެރޭގައި ވަކި ބަޔަކު މިކަމަށް ޚާއްޞަކުރެވިގެން ގެންދެވެންވާނެ. މިތާ އިންނަވާފަ ޝިޔާމް މި ކޮމިޓީ ނިންމަވާފަ ގޮއްސަ މި ސްލޫކީ ކޮމިޓީގައި އިންނަވާފަ ދެން އަނެއްކާ މި ޓީމް ގޮވައިގެން ގޮސް ގަވާއިދު ކޮމިޓީގައި އިންނަވާ އެގޮތަކަށް މިކަމެއް ނުކުރެވޭނެ ހެން އަޅުގަނޑަށް ހީވަނީ އިނގޭތޯ. މީގެ ބޮޑު މަސައްކަތް ޙަޤީޤަތުގައި ހިނގަންޖެހޭނީ އޮފީސް ލެވެލްގައި ކޮމިޓީ އަށް މި އަންނަނީ ހަމަ އަޅުގަނޑުމެންގެ ޕޮލިސީ ޑިޒިޝަން ނެގުމަށްޓަކައި.

މަޑުއްވަރީ ދާއިރާގެ މެންބަރު ވިސާމް ޢަލީ ވާހަކަދެއްކެވުން:

އަޅުގަނޑަށް ހީވަނީ ހަމަ އެގޮތަށް މަސައްކަތް ކުރުމުގެ ގޮތުން ހަމަ އަޅުގަނޑުމެންގެ މިހާރު ދެން ސްޓާފުންނަށް އަޅުގަނޑުމެންނަށް ލިބިފައި ތިބި މީހުންނަށް ވެސް އެބަޖެހޭ ކަންނޭނގެ މިކަންކަމާއި ދޭތެރޭ ހޭލުންތެރިވެ އަމިއްލަ އަށް ވެސް މިކަންކަން އިނީޝިއޭޓިވް ނަގައިގެން ކުރުމުގެ ކޮންމެވެސް ވަރެއްގެ ތަމްރީނެއް ނަމަވެސް ނޫނީ ކޮންމެވެސް ކަހަލަ އިރުޝާދުތަކެއް ދެވެން. އަޅުގަނޑަށް ހީވަނީ އެހެން މީހުން މިކަން ކުރާ ގޮތް ކޮންމެވެސް ވަރަކަށް ދަސްވެ އޭރުން ކަންނޭނގެ އެމީހުންނަށް ވެސް މިކަމުގައި ކުރިޔަށްދާން އިނގޭނީ. ނޫނިއްޔާ އަބަދު ވެސް މި ކޮމިޓީން ކަމެއް ހަވާލުކުރީމަ އެކަމެއް ކުރަން ނޫނިއްޔާމު ވަކި ގޮތަކަށް ބުނީމަ ހަމައެކަނި އެކަންކޮށްލާ އުސޫލު ގެންގުޅުއްވުމުގެ އިތުރުން ހަމަ އޮފީހެއްގެ މަސައްކަތްކުރާ މުވައްޒިފުން ގޮތަށް ހަމަ އަމިއްލަ އަށް އިނީޝިއޭޓިވް ނަގައިގެން އެމީހަކު ކުރަންޖެހޭ ކަންކަން ދެކިގެން އެކަންކަން ކުރެވޭނެ ގޮތަކަށް ވެސް އެމީހުންނަށް ވެސް އެބަޖެހޭހެން އަޅުގަނޑަށް ހީވަނީ މީގެ.

ރިޔާސަތުން ވާހަކަދެއްކެވުން:

މީގެ އަޅުގަނޑަށް އެނގިފައި އޮންނަ ގޮތުން ވެއްޖިއްޔާ މިހާރު މިތާނގައި އޮންނަނީ ކޮމިޓީ ސެކްޝަނެއް އެހެންނޫންތޯ. ނޫނިއްޔާ ކޮމިޓީތަކުގެ ކަންކަން ބަލަހައްޓާ ބޭފުޅުންކޮޅެއް މި ތިއްބަވަނީ ވަކި ބަޔެއްގެ ދަށުގައި. ވަކި ކޮމިޓީތަކަށް. ދެން އޭގެ ތެރެއިން ބޭފުޅުން އެސައިން ކުރަނީ ވަގުތީ ކޮމިޓީއަށާއި އަނެއް ކޮމިޓީއަށާއި. އޭގެ ބަދަލުގައި މިހާރު މި ހުށަހެޅިގެން އުޅޭ ހުށަހެޅުމަކީ އަޅުގަނޑު ޤަބޫލުކުރާ ގޮތުގައި ވެއްޖިއްޔާ މި މަސައްކަތަށް ޚާއްޞަވެ ހަމަ މި ކޮމިޓީގެ މުވައްޒިފުން ތިބެންޖެހޭނޭ. އަދި ވަކި ތަނެއްގައި އަބަދު ވެސް އެ އެސައިން ކުރެވޭ މަސައްކަތެއްގައި އިދާރީ ގޮތުން ކުރަންޖެހޭ މަސައްކަތްތަކާއި އަދި އެ ހަވާލު ކުރެވޭ މަސައްކަތް، ރިޕޯޓް ހޯދުން، މައުލޫމާތު އެއްކުރުން މިކަންކަން ކުރުމަށްޓަކައި. ދެން އެހެންވީމަ އަޅުގަނޑު ގަސްތުކުރަނީ އެކަމާއި ބެހޭގޮތުން ސްޕީކަރާއި ވެސް ޢަމީންއާއްމާ ވެސް މަޝްވަރާކުރަން. އަޅުގަނޑުމެން ގަވާއިދުގެ ތެރެއަށް އެބައި ވެސް ލާން. ދެން އަޅުގަނޑު ޤަބޫލުކުރާ އެތި ރަނގަޅު ލޮޖިކަލް ހުށަހެޅުމެއް ހުށަހެޅުމަކީ އަދި ކޮމިޓީގެ މަސައްކަތް ގެންދިއުމަށްޓަކައި މިގޮތަށް ކުރަން ވެސް އެބަޖެހޭ. އެހެން ނަމަވެސް ފަހަރެއްގައި ސްޕީކަރަށް ބޭނުންފުޅުވެދާނެ ކަންނޭނގެ ކޮންމެވެސް ވަރަކަށް ވަގުތު. އެހެން ނަމަވެސް ކޮމިޓީގެ ހުށަހެޅުން އޮތީ އަޅުގަނޑު އެގޮތަށް ގެންދާނަން. ނަޝީދު.

ކުޅުދުއްފުށީ ދެކުނު ދާއިރާގެ މެންބަރު މުޙައްމަދު ނަޝީދު ވާހަކަދެއްކެވުން:

އަޅުގަނޑަށް ފެންނަނީ މީގައި ސްޕީކަރގެ ދައުރެއް ނެތް އިނގޭތޯ. ކޮމިޓީގެ ގަވާއިދު މިއޮތީ. ކޮމިޓީ މިއޮތީ، މަޖިލީހުން މިއޮތީ މި ގަވާއިދު ފާސްވެފައި. އަޅުގަނޑުމެން މިތިބީ ކޮމިޓީ އަށް ޢައްޔަންވެފައި. އަޅުގަނޑުމެން ހަމަ އޯވަރ ސައިޓް އޮފީސް ކިޔާފައި ޓޭބަލް އޮފީހެއް މިތާނގައި ހުންނާނެ. ކޮމިޓީ ސެކްޝަނެއް ވެސް އުފެދިގެން ދިޔަ. ޕާރލިމެންޓްރީ އެޑިޔުކޭޝަން.. ހަމަ އެގޮތަށް އަޅުގަނޑުމެން ކޮމިޓީގެ މަޖިލީހުގެ މައި ސެކްރެޓޭރިއޭޓާއި ގުޅުންހުރި ކަމެއް ނޫން. މިހާތަނަށް މި ސެކްރެޓޭރިއޭޓްގައި ތިބި ހުރިހާ ސްޓާފުން މި ތިބެނީ ސެކްޝަންތަކެއްގައި. މިހާރު މިއޮތީ ސެކްރެޓޭރިއޭޓާއި ވަކިން އަޅުގަނޑުމެންނަށް ނިޒާމްތަކެއް ކޮމިޓީ ނިޒާމްތަކެއް އުފެދިފައި. އަޅުގަނޑަށް ހަމަ ފެންނަނީ ހަމަ އޯވަރ ސައިޓް އޮފީސް ކިޔާފައި މި ކޮމިޓީގައި އޮފީހެއް ޢައްޔަންކުރައްވާފަ އަޅުގަނޑުމެންނަށް ބޭނުންވާ ބަޖެޓާއި އަޅުގަނޑުމެންނަށް ބޭނުންވާ މުވައްޒިފުންގެ ޚަރަދު މިހާރު އާއްމު ކޮމިޓީ އަށް ފޮނުވާލީމަ ނިމުނީ. އާއްމު ކޮމިޓީ އަށް އެކަމަށް ހުއްދަ ދެންޏާމުން އޭތި މަޖިލީހަށް ގޮއްސަ ޤަރާރެއްގެ ގޮތުގައި ފާސްވެގެން އައިމަ އަޅުގަނޑުމެންނަށް އެ ފައިސާ ވެސް ލިބޭނެ. އެހެންވީމަ ވަރަށް ސަޅިކޮށް މިކަން ކުރެވެން އެބައޮތް އަޅުގަނޑުމެންނަށް.

ރިޔާސަތުން ވާހަކަދެއްކެވުން:

އަޅުގަނޑަށް، އަޅުގަނޑުމެން އާއްމުކޮށް މިއަދު ބަލާފައި އިންނަނީ 10:30 އަށް ނިންމަން. އެހެން ހުރިހާ ބޭފުޅުން ވެސް ބޭނުންވާނީ އެގޮތަށް. އަޅުގަނޑަށް ހީވަނީ މިއަދު ވަރަށް ބިނާކުރުވަނިވި ރަނގަޅު ޚިޔާލުފުޅުތަކެއް ހުރިހާ ބޭފުޅުން ވެސް ދެއްވައިފިހެން. އެހެންވީމަ ތި ދެއްވި ޚިޔާލުފުޅުތަކުގެ އަލީގައި އަޅުގަނޑުމެން އިދާރީ ބޭފުޅުންގެ އެހީތެރިކަމާއި އެކީގައި ކުރިޔަށް ގޮއްސަ އަޅުގަނޑުމެން... ދެން ނަޝީދު ވޮލެންޓިއަރ ކުރެއްވި ކަންތައް ކުރިޔަށް ގެންގޮސްދެއްވާށޭ. ކީކޭތޯ؟ 7 ދުވަސް. 7 ދުވަހުގެ ތެރޭގައި ކުރިޔަށް ގެންދަވާށޭ. އިދާރީ ބޭފުޅުން ވެސް މިކަންތައް އަޅުގަނޑުމެން ޕެރެލަލްކޮށް ގެންގޮސް ދެން ތިބޭފުޅުންނާއި ބައްދަލުވާއިރު ކޮންމެވެސް ކަހަލަ ލިޔެކިޔުންތަކެއް ތިބޭފުޅުން ކުރިފުޅުމަތީގައި ހުންނާނެ. އަދި ތި ފާޅުކުރެއްވި އަނެއް ކަންތައްތައް ވެސް ހުށަހެޅޭތޯ އަޅުގަނޑުމެން ބަލާނަން. އެއްކަލަ އޮފީހެއް ޤާއިމް ކުރުމާއި ނުކުރުމުގެ ކަންތައް ވެސް އިނގޭތޯ. އެހެންވީމަ ހުރިހާ ބޭފުޅުންނަށް ވެސް ވަރަށް ބޮޑަށް ޝުކުރިއްޔާ. ނިންމާލަނީ މިހިސާބުން. ވައްސަލާމްޢަލައިކުމް.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_